ก.ล.ต.เปิดเฮียริ่งเกณฑ์ส่งโบรกฯ กลุ่มอาเซียนให้คำแนะนำนลท.ไทย รองรับตลาดทุนข้ามพรมแดน
ก.ล.ต.เปิดเฮียริ่งเกณฑ์ส่งโบรกฯ กลุ่มอาเซียนให้คำแนะนำนลท.ไทย รองรับตลาดทุนข้ามพรมแดน ถึง 4 ก.ค.นี้
25 มิ.ย. 2561

สำนักงานคณะกรรมการกำกับหลักทรัพย์และตลาดหลักทรัพย์ (กลต.) เปิดรับฟังความคิดเห็นเกี่ยวกับหลักการให้บุคลากรในตลาดทุนในกลุ่มอาเซียนเข้ามาให้คำแนะนำเกี่ยวกับหลักทรัพย์แก่ผู้ลงทุนในไทย เพื่อรองรับข้อตกลงในกลุ่ม ASEAN Capital Markets Forum (ACMF) ที่มีเป้าหมายเปิดกว้างให้ผู้แนะนำการลงทุนและนักวิเคราะห์หลักทรัพย์เคลื่อนย้ายข้ามพรมแดนภายในอาเซียนได้สะดวกขึ้น เพิ่มทางเลือกให้แก่ผู้ลงทุนให้เข้าถึงข้อมูลหลักทรัพย์ในอาเซียน ขยายตลาดแก่ผู้ประกอบธุรกิจหลักทรัพย์ในอาเซียน
โดยในเดือนมีนาคม 2561 ACMF ได้กำหนดกรอบความร่วมมือเรื่องการเคลื่อนย้ายบุคลากรในอาเซียน เพื่อส่งเสริมให้เกิดการวิเคราะห์และแนะนำการลงทุนเกี่ยวกับผลิตภัณฑ์ตลาดทุนแบบข้ามพรมแดนภายในอาเซียนได้ ซึ่งจะช่วยให้ผู้ลงทุนเข้าถึงข้อมูลที่จัดทำโดยผู้ที่เข้าใจผลิตภัณฑ์ในต่างประเทศ เพื่อใช้ประกอบการตัดสินใจลงทุน
ทั้งนี้ การเคลื่อนย้ายไปยังประเทศปลายทางนั้น จะอนุญาตให้บุคลากรที่ได้รับความเห็นชอบจากหน่วยงานกำกับดูแลในประเทศที่ได้รับการยอมรับแล้ว ไม่ต้องทดสอบความรู้ด้านผลิตภัณฑ์และกฎระเบียบในประเทศปลายทางซ้ำอีก และอยู่ภายใต้กรอบการกำกับดูแลที่กำหนด เช่น ให้ทำหน้าที่ผ่านผู้ประกอบธุรกิจในประเทศปลายทาง ห้ามให้คำแนะนำเฉพาะเจาะจงรายลูกค้า และห้ามชักชวนลูกค้าเพื่อเสนอขายผลิตภัณฑ์ เป็นต้น โดยให้แต่ละประเทศสมาชิกสามารถออกกฎเกณฑ์ในรายละเอียดเพื่อใช้บังคับภายในตลาดทุนของตนเองได้เพิ่มเติม
สำหรับกรอบความร่วมมือในระยะแรกจะเริ่มต้นจาก 5 ประเทศ ได้แก่ (1) ไทย (2) มาเลเซีย (3) สิงคโปร์ (4) เวียดนาม และ (5) ฟิลิปปินส์ โดยให้เริ่มด้วยการวิเคราะห์และแนะนำหลักทรัพย์ที่ไม่ซับซ้อน ได้แก่ หุ้น ตราสารหนี้ กองทุนรวม โครงการจัดการลงทุนต่างประเทศ (collective investment scheme: CIS) และกองทรัสต์เพื่อการลงทุนในอสังหาริมทรัพย์ (REIT) คาดว่าจะมีผลบังคับใช้ในเดือนมกราคม 2562
อย่างไรก็ดี ประเทศไทยมีเกณฑ์อนุญาตให้ผู้แนะนำการลงทุนจากต่างประเทศเข้ามาให้คำแนะนำการลงทุนแก่ลูกค้าไทยได้อยู่แล้ว แต่ยังมีรายละเอียดบางอย่างไม่สอดรับกับกรอบของ ACMF
ดังนั้น ก.ล.ต. จึงมีแนวคิดปรับปรุงเกณฑ์เพิ่มเติมเพื่อรองรับบุคลากรจากกลุ่มประเทศอาเซียนที่เข้ามาให้บริการคำแนะนำและวิเคราะห์หลักทรัพย์ต่อผู้ลงทุนไทยภายใต้กรอบของ ACMF นี้เป็นการเฉพาะ อาทิ ต้องได้รับความเห็นชอบเป็น “บุคลากรในธุรกิจตลาดทุน” อีกประเภทหนึ่ง ตามเงื่อนไขที่กำหนด เช่น การมีคุณสมบัติและไม่มีลักษณะต้องห้าม ขั้นตอนการให้ความเห็นชอบจะมีความยืดหยุ่นขึ้น รวมถึงมีเกณฑ์การปฏิบัติหน้าที่ทำนองเดียวกับเกณฑ์การกำกับดูแลผู้แนะนำการลงทุนและนักวิเคราะห์ในปัจจุบัน
โดย ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ จนถึง วันที่ 4 กรกฎาคม 2561